UDHËZIM
Nr. 16, datë 22.5.2015

PËR MASAT PËR ZHVILLIMIN E PROVIMEVE TË MATURËS SHTETËRORE 2015

Në mbështetje të nenit 102 të Kushtetutës së Republikës të Shqipërisë, të nenit 26, të ligjit nr. 69, datë 21.6.2012 “Për sistemin arsimor parauniversitar në Republikën e Shqipërisë”, të vendimit të Këshillit Ministrave nr. 78, datë 8.2.2006 “Për krijimin e Maturës Shtetërore dhe provimet në shkollat e larta publike”, të ndryshuar, dhe të vendimit të Këshillit Ministrave, nr. 1013, datë 10.12.2010 “Për krijimin e Agjencisë Kombëtare të Provimeve (AKP)”, 
UDHËZOJ:

KREU I
PROVIMET E DETYRUARA DHE ME ZGJEDHJE TË MATURËS SHTETËRORE 2015

1. Për provimet e Maturës Shtetërore ndiqen procedurat e përcaktuara sipas “Rregullores së Maturës Shtetërore 2015 në Republikën e Shqipërisë” nr. 1054/1 prot., datë 10.2.2015.
2. Periudhat kohore  të ekspozimit potencial të sekretit (KOEPS) për Maturën Shtetërore 2015 të jenë:
a) 23 - 29 maj 2015;
b) 3 - 9 qershor 2015;
c) 11 - 19 qershor 2015.
3. Të drejtën e përzgjedhjes së rastësishme të testit përfundimtar për çdo lëndë, e kanë përzgjedhësit e testit përfundimtar (PTP) të ngarkuar me urdhër të ministrit të Arsimit dhe Sportit dhe specialisti përkatës i përcaktuar në urdhrin e drejtorit të AKP-së dhe me procesverbal.
4. Lista e punonjësve të AKP-së,  të cilët përfshihen në KOEPS, për secilën periudhë  të përmendur në pikën 2 të këtij udhëzimi, miratohet nga drejtori i Përgjithshëm i AKP-së.
5. Specialistët e lëndëve përkatëse  të AKP-së  kanë për detyrë të hartojnë, së bashku me PTP,  skemat e vlerësimit të testeve dhe ndihmojnë më tej në proceset  e formatimit, shumëfishimit dhe shpërndarjes së tyre.
6. Pas zhvillimit të çdo provimi, testet të dërgohen  nga shërbimi postar në masa sigurie në godinën e shkollës “Sabaudin Gabrani”, Tiranë.  AKP-ja kryen inventarizimin dhe shpërndarjen e tyre në qendrat e vlerësimit.
7. Vlerësimi i testeve do të bëhet në qendrat e mëposhtme:
a) Në Tiranë, në godinën e shkollës “Sabaudin Gabrani”, qendra nr. 1;
b) Në Tiranë, në godinën e shkollës “Sabaudin Gabrani”, qendra nr. 2;
c) Në Elbasan, në godinën e shkollës “Vasil Kamami”;
d) Në Shkodër, në godinën e shkollës “Jordan Misja”;
e) Në Fier, në godinën e shkollës “Naim Frashëri”;
f) Në Korçë,  në godinën e shkollës “Sevasti Qiriazi”.
8. Drejtoritë arsimore rajonale Tiranë, Elbasan, Shkodër, Fier dhe Korçë të marrin masa për lirimin e mjediseve  për vlerësimin e testeve  në godinat e sipërpërmendura, të cilat do të ruhen me shërbim 24 orësh nga Policia e Shtetit, gjatë periudhës 30 maj 2015 - 29 qershor 2015.
9. Transporti i testeve nga Tirana për në secilën nga qendrat e vlerësimit Elbasan, Shkodër, Fier, Korçë dhe anasjellas, të bëhet me automjetet e DAR përkatës dhe nga grupi monitorues të përmendur në pikën 16 të këtij udhëzimi, nën masa të rrepta sigurie.



KREU II
MONITORIMI I PROCESIT TË PROVIMEVE TË MATURËS SHTETËRORE 2015

10. DAR/ZA-të të marrin të gjitha masat për krijimin e infrastrukturës së nevojshme për funksionimin e aparaturave të bllokimit/zhur-mimit të mjeteve të komunikimit elektronik dhe përdorimit të detektorëve.
a) Një grup i ngritur me urdhër të drejtuesit të DAR/ZA-së përkatëse vendos këto aparatura në vende që sigurojnë bllokimin/zhurmimin e  valëve të mjeteve  të komunikimit elektronik në çdo mjedis të provimit.
b) Çdo DAR/ZA trajnon përgjegjësit e administrimit të provimeve (PAP) dhe përgjegjësit e kateve (PK) për përdorimin efektiv të detektorëve për çdo qendër provimi.
c) Kontrolli me detektor ushtrohet mbi maturantët/kandidatët dhe të gjithë personat që merren  me administrimin e provimit.
11. Përgjegjësi i sektorit të IT-së për çdo DAR/ZA përgjigjet për mirëfunksionimin e   aparaturave të bllokimit/zhurmimit të mjeteve të komunikimit elektronik dhe përdorimit të detektorëve.
 12. PAP-ja dhe përfaqësuesit e MAS-it në ditën e provimit, kujdesen në mënyrë të vazhdueshme që detektorët dhe aparaturat e bllokimit/zhurmimit të jenë në gjendje pune.
13. Çdo neglizhencë ndaj detyrimit për mirëfunksionimin e aparaturave të bllokimit/-zhurmimit  ngarkon me përgjegjësi adminis-trative  dhe përgjegjësi të parashikuara nga Kodi Penal, drejtuesit dhe specialistët e IT-së në DAR/ZA, PAP dhe PK.
14. Drejtuesit e DAR/ZA-ve dërgojnë zyrtarisht një ditë përpara çdo provimi, listën dhe vendndodhjen e qendrave të provimit te drejtuesit rajonalë të CEZ Shpërndarje, në mëny-rë që të merren masat e nevojshme për furni-zimin pa ndërprerje me energji elektrike të këtyre qendrave.

KREU III
MONITORIMI I PROCESIT TË VLERËSIMIT TË MATURËS SHTETËRORE 2015

15. Pas çdo provimi, në secilën nga qendrat e provimit të funksionojë në mënyrë të vazhdueshme një grup i administrimit dhe i monitorimit të procesit të vlerësimit të testeve me përbërje si më poshtë:
a) Një përfaqësues i AKP-së;
b) Një përfaqësues i DAPU-së në MAS;
c) Një përfaqësues i DAR-it përkatës.
16. Grupi monitorues në qendrën e vlerësimit ka detyrat si vijon:
a) Përgjigjet për tërheqjen e testeve nga AKP-ja dhe për transportin e tyre drejt qendrës së vlerësimit; 
b) Merr në dorëzim testet nëpërmjet një procesverbali që firmoset nga tre përfaqësuesit e grupit monitorues, si dhe nga personi i sektorit të administrimit të testeve në AKP, i cili bën dorëzimin e tyre; 
c) Kontrollon nëse është siguruar ruajtja nga policia, e objektit ku do të zhvillohet procesi i vlerësimit të testeve;
d) Qëndron në mjediset e qendrës së vlerësimit gjatë procesit të vlerësimit dhe raporton në institucionet përkatëse.
17. Personat që bëjnë pjesë në grupet e monitorimit të procesit të vlerësimit të provimeve të Maturës Shtetërore 2015 për secilën qendër vlerësimi, caktohen nga ministri i Arsimit dhe Sportit.
18. Periudha e monitorimit dhe grafiku i paraqitjes së përfaqësuesve të grupit monitorues në AKP është:
a) Për lëndën “Gjuhë dhe letërsi shqipe” 1 - 8  qershor 2015;
b) Për lëndën “Matematikë”               11 – 18  qershor 2015;
c) Për lëndët me zgjedhje                     21 -  29  qershor 2015.
19. Për drejtimin dhe mbarëvajtjen e procesit të vlerësimit, AKP-ja të caktojë në çdo qendër dhe për secilin provim dy specialistë, të cilët do të përzgjidhen dhe do të trajnohen prej saj.

KREU IV
DISPOZITA TË FUNDIT

20. Punonjësit që angazhohen jashtë kohës normale të punës në procesin e administrimit dhe vlerësimit të testeve të Maturës Shtetërore 2015, të paguhen sipas akteve nënligjore në fuqi.
21. Shpenzimet e udhëtimit, hotelit dhe ushqimit të specialistëve, të përfshirë në proces, mbulohen nga institucionet përkatëse.
22. Ngarkohen për zbatimin e këtij udhëzimi, Sekretari i Përgjithshëm,  Drejtoria e Arsimit Parauniversitar, Drejtoria e Shërbimeve të Përgjithshme, Drejtoria e Financës, AKP-ja, ISHA-ja dhe  DAR përkatëse.
Ky udhëzim hyn në fuqi menjëherë dhe botohet në Fletoren Zyrtare. 

MINISTRI I ARSIMIT DHE SPORTIT
Lindita Nikolla

